**EELNÕU (OE 108)**

**ALUTAGUSE VALLAVOLIKOGU**

**O T S U S**

Iisaku 27. september 2018 nr

**Nõusoleku andmine korraldatud jäätmeveo teenuse kontsessiooni riigihanke läbiviimiseks Alutaguse vallas**

Alutaguse vallas on hetkel korraldatud jäätmeveoga hõlmatud kolm piirkonda.

Iisaku piirkond hõlmab Iisaku alevikku, Kauksi ja Kuru külasid, ülejäänud piirkonnas on vabaturg, korraldatud jäätmevedu piirkonnas lõpeb 31.03.2019. Mäetaguse piirkonnas lõpeb korraldatud jäätmevedu 31.08.2019 ja Alajõe piirkonnas 31.03.2021. Tudulinna ja Illuka piirkondades on vabaturg.

Korraldatud jäätmeveo teenuse osutaja leidmiseks tuleb korraldada kontsessioonilepingu sõlmimise menetlus lähtuvalt riigihangete seaduses sätestatust. Korraldatud jäätmeveo riigihanke läbiviimisel lähtutakse põhimõttest, et kogu Alutaguse valla haldusterritoorium moodustab ühe veopiirkonna. Korraldatud jäätmeveoga hõlmatakse segaolmejäätmed.

Lähtudes eeltoodust ja võttes aluseks jäätmeseaduse § 66 lõike 2, § 67 lõiked 1 ja 3, § 68 lõike 1, kohaliku omavalitsuse korralduse seaduse § 22 lõike 1 punkti 8 ja Alutaguse Vallavolikogu 21.02.2018 määruse nr 38 „Alutaguse vallavara valitsemise kord“ § 11 lõike 2, § 15 lõike 1

Alutaguse Vallavolikogu

**o t s u s t a b:**

1. Anda Alutaguse Vallavalitsusele nõusolek viia läbi korraldatud jäätmeveo teenuste kontsessiooni riigihange Alutaguse vallas.

2. Sõlmida korraldatud jäätmeveo teenuse osutajaga hankeleping kestusega kuni 5 (viis) aastat.

3. Käesoleva otsuse peale võib esitada vaide Alutaguse Vallavolikogule haldusmenetluse seaduses sätestatud alustel ja korras või esitada kaebus Tartu Halduskohtu Jõhvi kohtumajale halduskohtumenetluse seadustikus sätestatud alustel ja korras 30 päeva jooksul alates käesoleva korralduse teadasaamisest või päevast millal asjast huvitatud isik pidi käesolevast korraldusest teada saama.

4. Otsus jõustub teatavakstegemisest.

Raivo Raap

Volikogu esimees

**SELETUSKIRI**

**Otsuse „Nõusoleku andmine korraldatud jäätmeveo teenuse kontsessiooni riigihanke läbiviimiseks Alutaguse vallas“ eelnõu juurde**

**Sissejuhatus**

Käesoleva otsusega volitab Alutaguse Vallavolikogu Alutaguse Vallavalitsust täitma korraldatud jäätmeveo riigihanke läbiviimisega seonduvaid haldusülesandeid. Korraldatud jäätmeveo riigihanke läbiviimisel lähtutakse põhimõttest, et kogu Alutaguse valla (edaspidi *vald*) haldusterritoorium moodustab ühe veopiirkonna.

Hetkeseisuga on vallas korraldatud jäätmeveoga hõlmatud kolm piirkonda:

1. Iisaku piirkond, mis hõlmab Iisaku alevikku, Kauksi ja Kuru külasid, ülejäänud piirkonnas on vabaturg – korraldatud jäätmevedu piirkonnas lõpeb 31.03.2019.
2. Mäetaguse piirkond – korraldatud jäätmevedu piirkonnas lõpeb 31.08.2019.
3. Alajõe piirkond – korraldatud jäätmevedu piirkonnas lõpeb 31.03.2021.

Tudulinna ja Illuka piirkondades on vabaturg.

**Eelnõu sisu**

Riigihanke eesmärgiks on leida ettevõtja, kes osutab valla jäätmevaldajatele võimalikult keskkonnahoidlikku ning majanduslikult soodsamat jäätmete tekkekohal kogumise, kogumisvahendite tühjendamise, transportimise käitluskohta ja käitlemise teenust.

Valla haldusterritoorium moodustab ühe jäätmeveo piirkonna, mille piir kattub valla haldusterritooriumi piiriga ning kus korraldatud jäätmeveoga liitumine on kohustuslik.

Korraldatud jäätmeveoga hõlmatakse järgnevad jäätmeliigid: segaolmejäätmed (20 03 01).

Vastavalt jäätmeseadusele on korraldatud jäätmeveo teenuse osutajaga sõlmitud hankelepingu kestvus kuni viis aastat.

Kontsessioon korraldatud jäätmeveole veopiirkonnas hakkab kehtima eeldatavalt alates 01.04.2019 ja kestab kuni 31.03.2022 (3 aastat) võimalusega pikendada seda kahe aasta võrra. Hanke menetlemise pikenemisel ja lepingu edasilükkumisel pikeneb vastavalt lepingu lõppemise aeg.

1. Alates 01.04.2019 algab korraldatud jäätmevedu Iisaku, Illuka ja Tudulinna piirkondades.
2. Alates 01.09.2019 liitub jäätmeveoga Mäetaguse piirkond.
3. Alates 01.04.2021 liitub jäätmeveoga Alajõe piirkond.

**Eelnõu rakendamiseks vajalikud kulutused**

Rahastamisallikas: tasu teenuse osutamise eest seisneb eduka pakkumuse esitanud Pakkujale antud õiguses osutada teenust ja saada selle teenuse kasutajatelt tasu teenuse osutamise eest.

Otsuse „Nõusoleku andmine korraldatud jäätmeveo teenuse kontsessiooni riigihanke läbiviimiseks Alutaguse vallas“ eelnõu ja seletuskirja on koostanud keskkonnaspetsialist Martin Miller.